b'\n_START_ARTICLE_\nEtanol\n_START_SECTION_\nZgodovina\n_START_PARAGRAPH_\nEtanol ljudje uporabljajo \xc5\xbee od prazgodovine in sicer kot opojno sestavino alkoholnih pija\xc4\x8d. Posu\xc5\xa1eni ostanki na 9.000 let starih izdelkih lon\xc4\x8darstva, najdeni na Kitajskem, nakazujejo, da so alkoholne pija\xc4\x8de izdelovali tudi \xc5\xbee ljudje v neolitiku. Kot relativno \xc4\x8disto spojino ga je najprej uspel izolirati perzijski alkimist Mohamed ibn Zakar\xc4\xabya Razi (Rhazes, 865 -- 925)._NEWLINE_Dva druga kemika, ki sta prispevala k razvoju tehnik destilacije, sta bila Geber (Jabir ibn Hayyan) in Al-Kindi (Alkindus). Pisanja posve\xc4\x8dena Geberju (721-815) omenjajo vnetljive hlape kuhanega vina. Al-Kindi (801-873) je nedvoumno opisal destilacijo vina._NEWLINE_Leta 1796 je Johann Tobias Lowitz pridobil \xc4\x8disti etanol s filtriranjem destiliranega etanola skozi aktivno oglje._NEWLINE_Antoine Lavoisier je opisal etanol kot spojino ogljika, vodika in kisika, leta 1808 pa je Nicolas Theodore de Saussure dolo\xc4\x8dil njegovo kemijsko formulo. Petdeset let pozneje je Archibald Scott Couper objavil strukturno formulo etanola, kar je pomenilo, da je bil etanol ena prvih spojin z dolo\xc4\x8deno kemijsko strukturo._NEWLINE_Etanol je bil prvi\xc4\x8d sinteti\xc4\x8dno pripravljen leta 1826 s pomo\xc4\x8djo neodvisnih raziskovanj Henryja Hennela v Veliki Britaniji in SG S\xc3\xa9rullasa v Franciji. Leta 1828 je Michael Faraday pripravil etanol s hidracijo etilena, katalizirano s kislino, proces podoben tistemu, ki se danes uporablja za industrijsko sintezo etanola._NEWLINE_Etanol se je v Zdru\xc5\xbeenih dr\xc5\xbeavah uporabljal kot gorivo za svetilke \xc5\xbee leta 1840, vendar pa je bil davek, ki se je v \xc4\x8dasu dr\xc5\xbeavljanske vojne obra\xc4\x8dunaval za industrijski alkohol, prevelik in je naredil to uporabo nerentabilno. Davek je bil razveljavljen leta 1906 in od 1908 dalje je bil avtomobil Ford model T prilagojen, da lahko uporablja etanol kot gorivo. S prihodom prepovedi leta 1920 (prohibicija) so prodajalcem etanolnega goriva o\xc4\x8ditali, da so povezani s tihotapci alkohola in uporaba etanola kot goriva je spet padla vse do poznega 20. stoletja.\n_START_SECTION_\nUporaba\n_START_PARAGRAPH_\nEtanol v alkoholnih pija\xc4\x8dah se zaradi svojega vpliva na zavest obravnava kot psihoaktivna droga; v ve\xc4\x8dini dr\xc5\xbeav je ena od legalnih drog, vendar je njegova prodaja za u\xc5\xbeivanje v manj\xc5\xa1i ali ve\xc4\x8dji meri regulirana in posebej obdav\xc4\x8dena. V medicini se kot alkoholna raztopina uporablja predvsem kot antiseptik za zunanjo uporabo, saj ubija mirkoorganizme z denaturacijo beljakovin ter raztapljanjem lipidov. U\xc4\x8dinkovit je proti ve\xc4\x8dini bakterij in gliv ter mnogim virusom, ne deluje pa na bakterijske spore. Poleg tega je u\xc4\x8dinkovina v sredstvih proti ka\xc5\xa1lju.\n_START_SECTION_\nVpliv na zdravje\n_START_PARAGRAPH_\nEtanol v majhnih koli\xc4\x8dinah varuje srce, pozitivno stimulira spomin, zni\xc5\xbeuje koli\xc4\x8dino holesterola v krvi ter prepre\xc4\x8duje infarkt in diabetes \xe2\x80\x93 podobno kot heroin v majhnih koli\xc4\x8dinah deluje kot zdravilo proti ka\xc5\xa1lju. Nasprotno pa alkohol v ve\xc4\x8djih koli\xc4\x8dinah na telo deluje kot strup, saj je sposobnost razgrajevanja alkohola v telesu omejena. Etanol oziroma alkohol se nahaja v vseh alkoholnih pija\xc4\x8dah \xe2\x80\x93 najve\xc4\x8d v \xc5\xbeganih. Je najve\xc4\x8dji strup za jetra in najve\xc4\x8dji povzro\xc4\x8ditelj okvare, ki se imenuje ciroza jeter in je v glavnem smrtna. Dejansko je alkohol kemikalija, ki ne prizanese nobenemu organu v \xc4\x8dlove\xc5\xa1kem telesu. Inkontinenca je pogost spremljevalec dolgoletnih alkoholikov, ki morajo nositi plenice. Regresija ali \xc2\xbbrakova pot\xc2\xab\xc2\xa0je najznamenitej\xc5\xa1i pojav pri alkoholizmu: nazadovanje. Alkoholik se vse bolj vra\xc4\x8da na stopnjo dojen\xc4\x8dka \xe2\x80\x93 tako psihi\xc4\x8dno, kot fizi\xc4\x8dno.\n_START_SECTION_\nV kemi\xc4\x8dni industriji\n_START_PARAGRAPH_\nIndustrijsko se uporablja kot reagent v \xc5\xa1tevilnih reakcijah sinteze drugih organskih snovi, kot so etilhalidi, etil estri, dietil eter, ocetna kislina in etilamin. Hkrati je uporaben kot topilo v izdelkih, kot so barve, tinkture, parfumi in deodoranti.'